**3. TJEDAN NASTAVE NA DALJINU**

**3.4.2020., petak**

**HRVATSKI JEZIK** - U čitanci još jednom pažljivo pročitaj pjesmu Ratka Zvrka Nova antena i odgovori na pitanja u čitanci u plavom pravokutniku. Pitanja ne moraš prepisivati, piši samo odgovore. Napiši današnji nadnevak, 3.4.2020. i naslov Odgovori na pitanja. Ispod naslova napiši odgovore. Nemoj zaboraviti ispred svakog odgovora staviti i njegov redni broj.

**PRIRODA I DRUŠTVO** - U udžbeniku na 38. i 39. stranici pročitaj tekst i dobro promotri ilustraciju. Najvažnije ćemo zapisati u bilježnicu. Napiši današnji nadnevak, 3.4.2020. i naslov **Vode u zavičaju**. Naslov napiši bojicom. Ispod naslova prepiši:

Vode u prirodi su **tekućice** i **stajaćice**.

**Tekućice** teku od izvora prema ušću. To su potoci i rijeke.

**Stajaćice** su vode koje ne teku. To su: lokve, močvare, bare, jezera i ribnjaci.

Voda u tekućicama i stajaćicama je slatka.

Naše more je **Jadransko more**. Morska voda je slana.

Vode moramo čuvati od zagađenja.

Napomena:

Riječi koje su podcrtane napiši bojicom.

**GLAZBENA KULTURA** - Ponovi pjevanje pjesama Zeko i potočić i Ide zima.

**TJELESNA I ZDRAVSTVENA KULTURA** - Vježbaj uz program HRT 3 (od 9 do 10 sati ili od 15 do 16 sati).

**2.4.2020., četvrtak**

**MATEMATIKA** - Veza množenja i dijeljenja

U udžbeniku na 68. stranici riješi zadatke ZNAM. Prisjetit ćeš se da su zbrajanje i oduzimanje povezani. Danas ćemo naučiti da su i množenje i dijeljenje povezane računske radnje. Dobro prouči ilustraciju i tekst u udžbeniku. U bilježnicu napiši današnji nadnevak, 2.4.2020. i naslov Veza množenja i dijeljenja. Ispod naslova prepiši sljedeće:

5 • 2 = 10           8 • 2 = 16           2 • 4 = 8          2 • 6 = 12

10 : 5 = 2           16 : 8 = 2            8 : 2 = 4          12 : 2 = 6

10 : 2 = 5           16 : 2 = 8            8 : 4 = 2          12 : 6 = 2

Množenje i dijeljenje su suprotne računske radnje. Ako umnožak podijelimo prvim faktorom, dobit ćemo drugi faktor. Ako umnožak podijelimo drugim faktorom, dobit ćemo prvi faktor.

Ostavi 2 reda prazna i prepiši sljedeće:

10 : 2 = 5 jer je 5 • 2 = 10

16 : 8 = 2 jer je 2 • 8 = 16

8 : 4 = 2 jer je 2 • 4 = 8

12 : 2 = 6 jer je 6 • 2 = 12

Nakon što si prepisao/prepisala zadatke, riješi u bilježnicu ove zadatke:

1. Ispod množenja napiši dvije jednakosti dijeljenja. Prisjeti se da ako umnožak podijelimo prvim faktorom, dobivamo drugi faktor. Ako umnožak podijelimo drugim faktorom, dobivamo prvi faktor.

7 • 2 =               2 • 9 =               10 • 2 =          2 • 2 =

\_\_\_\_\_\_\_\_       \_\_\_\_\_\_\_\_        \_\_\_\_\_\_\_\_      \_\_\_\_\_\_\_\_

\_\_\_\_\_\_\_\_       \_\_\_\_\_\_\_\_        \_\_\_\_\_\_\_\_      \_\_\_\_\_\_\_\_

2. Dijeljenje obrazloži množenjem.

4 : 2 = 2 jer je \_\_\_\_\_\_\_\_\_\_

18 : 2 = 9 jer je \_\_\_\_\_\_\_\_\_\_

14 : 2 = 7 jer je \_\_\_\_\_\_\_\_\_\_

20 : 2 = 10 jer je \_\_\_\_\_\_\_\_\_

**HRVATSKI JEZIK** - Čitaj pjesmu Ratka Zvrka Nova antena tako dugo dok ne budeš siguran/sigurna da si dobro naučio/naučila čitati. U radnoj bilježnici na 107. stranici riješi zadatke. U 2. zadatku ćeš trebati preoblikovati niječne rečenice u jesne. Prisjeti se kako. Evo jednog primjera:

Niječna rečenica: Neću ići u školu.

Jesna rečenica: Hoću ići u školu.

**LIKOVNA KULTURA** - Gradbenim i obrisnim crtama crnim flomasterom nacrtaj travu. Najprije obrisnom crtom nacrtaj vanjski oblik trave, a zatim iznutra popunjavaj gradbenim crtama.

**SAT RAZREDNIKA** - Porazgovaraj s roditeljima kako ćeš rasporediti svoje školske obveze tijekom dana. Odredite kada će biti vrijeme za učenje, a kada vrijeme za igru i odmor.

**1.4.2020., srijeda**

**HRVATSKI JEZIK** - U čitanci na 109. stranici (Zlatna vrata) deset puta pročitaj pjesmu Ratka Zvrka Nova antena. Pazi na rečenične znakove. Nauči pjesmu lijepo čitati.

U bilježnicu napiši današnji nadnevak, 1.4.2020. i prepiši sljedeće:

Ratko Zvrko

**Nova antena**

Proljeće je. S juga su se vratile lastavice i rode.

Roda dječaka Vladu podsjeća na antenu.

Ova pjesma ima \_\_\_\_\_ kitice.

Prva kitica ima \_\_\_\_\_ stihova, a druga kitica \_\_\_\_\_ stiha.

Napomena: U bilježnicu nemoj prepisivati  crte nego umjesto crta riječima napiši broj kitica i stihova. Dopuni rečenice.

**MATEMATIKA***-*Dijeljenje brojeva

Prisjeti se kako dijelimo brojeve. Još jednom pročitaj što smo jučer zapisali u bilježnicu. Prisjeti se i da se brojevi kod dijeljenja zovu djeljenik, djelitelj i količnik.

U bilježnicu napiši današnji nadnevak, 1.4.2020. i naslov Vježba. Ispod naslova prepiši i riješi sljedeće zadatke:

1. **Izračunaj oduzimanjem i zapiši u obliku dijeljenja.** U bilježnicu prepiši i primjer.

Primjer: 18 - 9 = 9        18 : 9 = 2 (2 puta smo oduzeli broj 9)

              9 - 9 = 0

32 - 8 =        30 - 10 =        12 - 2 =         16 - 4 =         24 - 6 =

2. Dopuni rečenice:

Prvi broj u dijeljenju je \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

Drugi broj u dijeljenju je \_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

Rezultat dijeljenja je \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

**PRIRODA I DRUŠTVO** - U udžbeniku na 38. i 39. stranici pogledaj ilustraciju i pročitaj tekst pet puta.

**Upamti važno**: Vode u prirodi dijelimo na tekućice i stajaćice.

                       Tekućice su potoci i rijeke. Stajaćice su lokve, močvare, bare, jezera i ribnjaci.

                       Naše more zove se Jadransko more.

                      Vode moramo čuvati od zagađenja.

**TJELESNA I ZDRAVSTVENA KULTURA** - Vježbaj uz program HRT 3 (od 9 do 10 ili od 15 do 16 sati).

**31.3.2020., utorak**

**HRVATSKI JEZIK** - U čitanci na 102. stranici pet puta pročitaj pjesmu Grigora Viteza Najljepše boje. U radnoj bilježnici riješi 100. i 101. stranicu.

**MATEMATIKA**- Dijeljenje brojeva

Prije nego krenemo na dijeljenje, ponovi množenje broja 2 i višekratnike broja 2.

U udžbeniku na 66. stranici riješi zadatke ZNAM. Zatim pročitaj tekst i pogledaj ilustraciju. Pročitaj o čemu djeca razgovaraju. Vidjet ćeš da je dijeljenje slično oduzimanju. Kada dijelimo, uzastopno oduzimamo isti broj. Pogledaj u knjizi što je napisano u žutom pravokutniku. Za bolju preglednost tu je i brojevna crta. Pogledaj kako se od početnog broja uvijek oduzima isti broj. Oduzima se tako dugo dok se ne dobije rezultat 0.

12 - 4 = 8

8 - 4 = 4

4 - 4 = 0

Broj 12 smo podijelili brojem 4. To znači da smo svaki put od broja 12 oduzeli broj 4. U obliku dijeljenja to zapisujemo ovako:**12 : 4 = 3**

Čitamo: 12 podijeljeno na 4 jednako je 3.

Broj 12 je**DJELJENIK**.

Broj 4 je **DJELITELJ.**

Broj 3 je **KOLIČNIK.**

Evo još jednog primjera:

Broj 15 ću podijeliti brojem 3. Znači da ću od broja 15 uzastopno oduzimati broj 3. Oduzimat ću tako dugo dok ne dobijem rezultat 0. To će izgledati ovako:

15 - 3 = 12            U obliku dijeljenja to zapisujem: **15 : 3 = 5**

12 - 3 = 9              (5 puta sam uzastopno oduzela isti broj.)

9 - 3 = 6                Čitamo: 15 podijeljeno na 3 jednako je 5.

6 - 3 = 3

3 - 3 = 0

U bilježnicu napiši današnji nadnevak, 31.3.2020. i naslov **Dijeljenje brojeva**. Naslov napiši bojicom. Ispod naslova prepiši sljedeće:

12 - 4 = 8

8 - 4 = 4

4 - 4 = 0

Broj 12 smo podijelili brojem 4. To znači da smo svaki put od broja 12 oduzeli broj 4. U obliku dijeljenja to zapisujemo ovako:**12 : 4 = 3**

Čitamo: 12 podijeljeno na 4 jednako je 3.

Prvi broj u dijeljenju je **DJELJENIK.**

Drugi broj u dijeljenju je **DJELITELJ.**

Rezultat dijeljenja je **KOLIČNIK.**

Nakon što si prepisao/prepisala u bilježnicu, riješi u radnoj bilježnici na 86. i 87. stranici 2., 3., 4., 5. i 7. zadatak.

**30.3.2020., ponedjeljak**

**MATEMATIKA**- Množenje broja 2

Ponovi množenje broja 2 i višekratnike broja 2. Pogledaj što si zapisao/la u bilježnicu. Potom napiši današnji nadnevak, 30.3.2020. i naslov **Vježba**. Ispod naslova prepiši, a zatim riješi sljedeće zadatke:

1. Izračunaj:

2 • 2 =                       3 • 2 =

8 • 2 =                       4 • 2 =

6 • 2 =                       5 • 2 =

1 • 2 =                       7 • 2 =

10 • 2 =                     9 • 2 =

2. Prepiši zadatke ponovo, zamijeni mjesta faktorima i izračunaj.

**Primjer: 8 • 2 = 2 • 8 = 16**

**6 • 2 = 2 • 6 =**

3. Izračunaj i usporedi.

2 • 7 O 14                    20 O 10 • 2

8 • 2 O 12                     8 O 2 • 2

2 • 4 O 10                    16 O 2 • 3

9 • 2 O 18                      2 O 5 • 2

1 • 2 O 6                        4 O 2 • 6

4. Prvi faktor je 8, a drugi faktor je 2. Koliki je umnožak?

RAČUN: \_\_\_\_\_\_\_\_\_\_\_\_\_\_

ODGOVOR: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**HRVATSKI JEZIK** - U čitanci na 102. stranici 10 puta pročitaj pjesmu Grigora Viteza Najljepša boja. Usmeno odgovori (ne trebaš pisati) na pitanja: Koliko pjesma ima kitica? Koliko svaka kitica ima stihova? Koje se boje spominju u pjesmi? Koja je boja najljepša kravi, a koja mački? Što o bojama misli pčela? Što misli sova?

U bilježnicu napiši današnji nadnevak, 30.3.2020. i prepiši sljedeće:

Grigor Vitez

**Najljepša boja**

Kravi je najljepša zelena boja, a mački bijela.

Pčeli su sve boje lijepe, a sovi je najljepša boja mraka.